Isu dadah tanggungjawap semua
PENGINGAT …Datuk Francis Harden Hollis begambar nyadika pengingat enggau sida ke bukai pengudah bejadi Program Pelajar enggau Nagang Dadah beserimabai enggau nyambut Hari Anti Dadah Nasional Tikas Pelilih Sri Aman 2022. SIMANGGANG: Komitmen raban biro ke besediaka deka mutarka Isu Dadah enggau Substans (MIDS) ba kandang ke dipegai penghulu enggau komuniti ba endur nya beguna amat dikena ngurangka pengawa ngena dadah chara salah. Ku Sapit Menteri Pelajar, Inovasyen enggau Pemansang Pengelandik Datuk Francis Harden Hollis, isu ngena dadah chara salah dipeda nadai pengujung lalu nya kebuah semua orang enda patut diau diri. “Aku pechaya semua orang patut ngesan tanggungpengawa diri empu nyengkaum bala tuai mensia mayuh enggau tua raban bansa, bala pengajar, nembiak sekula sereta Gerempung Ukai Dikuasa Perintah (NGO) ke bisi ba Pelilih Sri Aman sama bela enggau nagang pengawa ngena dadah chara salah,” ku iya. Iya mansutka jaku munyi nya maya pengerami bejadi Program Pelajar enggau Nagang Dadah beserimabai enggau nyambut Hari Anti Dadah Nasional Tikas Pelilih Sri Aman 2022 ba Batang Lupar Waterfront kena Hari Minggu ke udah. Program nya diatur Biro MIDS Kanadang Penghulu Abang Norin begulai enggau One Stop Comittee (OSC) Pelilih Sri Aman sereta Ijinsi Anti Dadah Nasional (AADK) Bagi Menua Sri Aman. Ku Harden ti mega Kaban Kunsil Nengeri (ADUN) Simanggang, program ke diatur baka nya patut dikerembaika ngagai semua kandang genturung pendiau ngambika semua tuai mensia mayuh enggau tuai raban bansa lebih proaktif nyediaka strategi enggau pelin pengawa nitihka trend isu ba kandang menua diri empu ngambika enda semina ngarapka polis tauka ijinsi ke patut aja. “Ketegal udah bisi MIDS ba kandang genturung pendiau enggau rumah panjai, aku pechaya pengawa ngena dadah chara salah enggau penanggul sosial ulih dikurangka ngena mayuh bengkah chara sereta ukai semina ngarapka sida ke bekuasa baka polis enggau AADK ngatur mayuh bengkah program ke patut,” ku iya. Kelimpah ari nya iya mega meransang bala apai indai enggau pengajar terus ngajar bala anak ba sekula ngambika enda rindu meda pengawa ngena dadah chara salah sereta seruran ngatur mayuh bengkah program ke patut. Lebuh bejaku ngaluka penatai mensia mayuh Penghulu Abang Norin Abang Norudin ngasuh semua orang nyengkaum diri sebilik enggau kaban belayan nemu senentang isu dadah sereta ngembuan runding benchi ngambika sama bela enggau mutarka isu dadah. Maya pengerami nya Harden mega nyuaka perais mata duit enggau setipikit nyereta ngagai sida ke menang pekit E-Fotografi enggau E-Poster ungkup kategori sekula sekondari enggau primari ke diatur AADK Bagi Menua Sri Aman berengkah ba bulan March ngagai Mei ke udah. Sama enggau nyereta program nya Pemangku Residen Bagi Menua Sri Aman Elvis Didit, Pemesai Pelilih Sri Aman Mohd Ashree Wee, Tuai Opis Narkotik IPD Sri Aman ASP Herman Rakey, Temenggung Datuk Samuel Lawen, bala tuai opis perintah, bala tuai mensia mayuh enggau bala tuai raban bansa. 
See author's posts
